               EUROOPAN KOMISSIO
            Bryssel 2.8.2019
            COM(2019) 362 final
            2019/0165(NLE)
            Ehdotus
            NEUVOSTON PÄÄTÖS
            Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliseen kauppaa ja yhteistyötä koskevaan väliaikaiseen Euro–Välimeri-assosiaatiosopimukseen liitettävän pöytäkirjan, joka koskee Euroopan unionin sekä Länsirannan ja Gazan alueen palestiinalaishallinnon puitesopimusta Länsirannan ja Gazan alueen palestiinalaishallinnon osallistumista unionin ohjelmiin säätelevistä yleisistä periaatteista, allekirjoittamisesta Euroopan unionin puolesta ja sen väliaikaisesta soveltamisesta

               PERUSTELUT

               1.EHDOTUKSEN TAUSTA

               Tiettyjen Euroopan unionin ohjelmien ja virastojen avaaminen asteittain Euroopan naapuruuspolitiikan (ENP) kumppanimaille on yksi monista toimenpiteistä, joilla ENP:n avulla tuetaan uudistuksia, nykyaikaistamista ja siirtymävaihetta unionin naapurialueilla. Asiaa käsitellään kattavammin joulukuussa 2006 annetussa Euroopan komission tiedonannossa yleisestä toimintamallista Euroopan naapuruuspolitiikan piiriin kuuluvien maiden osallistumiselle yhteisön virastojen ja ohjelmien toimintaan
                  1
               .

               Neuvosto hyväksyi toimintamallin 5. maaliskuuta 2007 annetuissa päätelmissään
                  2
               .

               Tiedonannon ja neuvoston 5. maaliskuuta 2007 antamien päätelmien pohjalta neuvosto antoi komissiolle 18. kesäkuuta 2007 ohjeet Algerian, Armenian, Azerbaidžanin, Egyptin, Georgian, Israelin, Jordanian, Libanonin, Marokon, Moldovan, palestiinalaishallinnon, Tunisian ja Ukrainan kanssa tehtävien puitesopimusten neuvottelemista varten. Puitesopimuksissa esitetään yleiset periaatteet näiden maiden osallistumiselle yhteisön ohjelmiin
                  3
               .

               Kesäkuussa 2007 kokoontunut Eurooppa-neuvosto
                  4
                vahvisti uudelleen Euroopan naapuruuspolitiikan äärimmäisen suuren merkityksen. Se hyväksyi 18. ja 19. kesäkuuta 2007 pidetylle neuvoston kokoukselle toimitetun puheenjohtajan tilannekatsauksen
                  5
                sekä sitä koskevat neuvoston päätelmät
                  6
               . Katsauksessa muistutettiin, että neuvosto antaa ohjeet lisäpöytäkirjojen neuvottelemista varten.

               Komission ja unionin ulkoasioiden ja turvallisuuspolitiikan korkean edustajan yhteisessä tiedonannossa ”Uusi strategia muutostilassa olevia naapurimaita varten”
                  7
               , jota neuvosto tuki 20. kesäkuuta 2011 antamissaan päätelmissä, korostettiin EU:n pyrkimystä helpottaa kumppanimaiden osallistumista EU:n ohjelmiin.

               Tähän mennessä pöytäkirjat on allekirjoitettu Algerian
                  8
               , Armenian
                  9
               , Azerbaidžanin
                  10
               , Georgian
                  11
               , Israelin
                  12
               , Jordanian
                  13
               , Libanonin
                  14
               , Marokon
                  15
               , Moldovan
                  16
               , Tunisian
                  17
                ja Ukrainan
                  18
                kanssa ja pöytäkirjasta käydään keskustelua Egyptin kanssa. EU:n ja palestiinalaishallinnon sekakomitean kokouksessa syyskuussa 2018 palestiinalaishallinto ilmaisi olevansa kiinnostunut allekirjoittamaan puitesopimukseen liitettävän pöytäkirjan voidakseen osallistua täysimääräisesti valikoituihin EU:n ohjelmiin.

               Pöytäkirjan tarkoituksena on määritellä varainhoito- ja tekniset säännöt, jotta palestiinalaishallinto voisi osallistua tiettyihin EU:n ohjelmiin. Pöytäkirjassa määritelty horisontaalinen kehys on taloudellinen, varainhoidollinen ja tekninen yhteistyöväline, jonka nojalla palestiinalaishallinto voi saada Euroopan unionilta tukea, erityisesti rahoitustukea, ohjelmasta riippuen. Kehystä sovelletaan vain niihin unionin ohjelmiin, joihin asianomaiset perustamisasiakirjat antavat palestiinalaishallinnolle mahdollisuuden osallistua. Pöytäkirjan allekirjoittaminen ja väliaikainen soveltaminen eivät anna mahdollisuutta ohjelmien taustalla olevien ja niiden käynnistysvaiheessa noudatettavien alakohtaisten politiikkojen mukaisten valtuuksien harjoittamiseen.

               2.OIKEUDELLINEN TAUSTA

                  Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliaikainen Euro–Välimeri-assosiaatiosopimus kaupasta ja yhteistyöstä allekirjoitettiin 24. helmikuuta 1997 ja tuli voimaan 1. heinäkuuta 1997.

                  Kesäkuun 17. ja 18. päivänä 2004 kokoontunut Eurooppa-neuvosto piti myönteisinä ENP:tä koskevia komission ehdotuksia ja antoi tukensa 14. kesäkuuta 2004 annetuille neuvoston päätelmille.

                  Neuvosto ilmaisi 5. maaliskuuta 2007 tukensa 4. joulukuuta 2006 annetussa komission tiedonannossa esitellylle yleiselle ja kokonaisvaltaiselle toimintamallille, joka mahdollistaa Euroopan naapuruuspolitiikan piiriin kuuluvien maiden osallistumisen yhteisön virastojen toimintaan ja yhteisön ohjelmiin maiden omien ansioiden perusteella edellyttäen, että asianomainen oikeusperusta sallii osallistumisen.

               Tiedonannon ja neuvoston 5. maaliskuuta 2007 antamien päätelmien pohjalta neuvosto antoi komissiolle 18. kesäkuuta 2007 ohjeet Euroopan naapuruuspolitiikan maiden kanssa tehtävien puitesopimusten neuvottelemista varten. Puitesopimuksissa esitetään yleiset periaatteet näiden maiden osallistumiselle yhteisön ohjelmiin
                  19
               .

               Pöytäkirjan allekirjoittamisen aineellisena oikeusperustana on Euroopan unionin toiminnasta tehdyn sopimuksen (SEUT-sopimus) 209 artikla. Menettelyllinen oikeusperusta on SEUT-sopimuksen 218 artiklan 5 ja 7 kohta.

               Pöytäkirja allekirjoitetaan Länsirannan ja Gazan alueen palestiinalaishallinnon kanssa, joka on EU:n vastapuoli väliaikaisen assosiaatiosopimuksen täytäntöönpanossa
                  20
               .

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

                  Ei sovelleta.

               4.TALOUSARVIOVAIKUTUKSET

               Palestiinalaishallinto rahoittaa Euroopan unionin yleistä talousarviota niiden erityisohjelmien osalta, joihin palestiinalaishallinto osallistuu.

               Palestiinalaishallinnon osallistumista kuhunkin ohjelmaan koskevat erityisehdot, erityisesti rahoitusosuus, määritellään komission ja palestiinalaishallinnon toimivaltaisten viranomaisten välisessä yhteisymmärryspöytäkirjassa asianomaisissa ohjelmissa vahvistetuin perustein.

               Kussakin pöytäkirjan 5 artiklan nojalla tehdyssä yhteisymmärryspöytäkirjassa määrätään unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18 päivänä heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046 mukaisesti, että Euroopan komissio, Euroopan tilintarkastustuomioistuin ja Euroopan petostentorjuntavirasto suorittavat varainhoidon valvonnan, tilintarkastukset tai muut tarkastukset, myös hallinnolliset tutkimukset, tai ne suoritetaan kyseisten elinten alaisuudessa.

               Varainhoidon valvonnasta ja tilintarkastuksista, hallinnollisista toimenpiteistä, seuraamuksista ja takaisinperinnästä hyväksytään yksityiskohtaiset määräykset, joiden nojalla komissiolle, Euroopan petostentorjuntavirastolle ja tilintarkastustuomioistuimelle myönnetään valtuudet, jotka vastaavat näillä toimielimillä unioniin sijoittautuneiden edunsaajien tai toimeksisaajien osalta olevia valtuuksia.

               5.LISÄTIEDOT

               Osapuolet voivat tarkastella pöytäkirjan täytäntöönpanoa palestiinalaishallinnon tosiasiallisen unionin ohjelmiin osallistumisen perusteella viimeistään kolmen vuoden kuluttua pöytäkirjan voimaantulopäivästä ja sen jälkeen joka kolmas vuosi.

               Palestiinalaishallinnon osallistumista kuhunkin ohjelmaan koskevat erityisehdot, erityisesti raportointi- ja arviointimenettelyt, määritellään komission ja palestiinalaishallinnon toimivaltaisten viranomaisten välisessä yhteisymmärryspöytäkirjassa asianomaisissa ohjelmissa vahvistetuin perustein.

               2019/0165 (NLE)

               Ehdotus

               NEUVOSTON PÄÄTÖS

               Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliseen kauppaa ja yhteistyötä koskevaan väliaikaiseen Euro–Välimeri-assosiaatiosopimukseen liitettävän pöytäkirjan, joka koskee Euroopan unionin sekä Länsirannan ja Gazan alueen palestiinalaishallinnon puitesopimusta Länsirannan ja Gazan alueen palestiinalaishallinnon osallistumista unionin ohjelmiin säätelevistä yleisistä periaatteista, allekirjoittamisesta Euroopan unionin puolesta ja sen väliaikaisesta soveltamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 209 artiklan yhdessä sen 218 artiklan 5 ja 7 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvosto valtuutti komission 18 päivänä kesäkuuta 2007 neuvottelemaan Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliseen kauppaa ja yhteistyötä koskevaan väliaikaiseen Euro–Välimeri-assosiaatiosopimukseen liitettävän pöytäkirjan, joka koskee Euroopan unionin sekä Länsirannan ja Gazan alueen palestiinalaishallinnon puitesopimusta Länsirannan ja Gazan alueen palestiinalaishallinnon osallistumista unionin ohjelmiin säätelevistä yleisistä periaatteista, jäljempänä ’pöytäkirja’.

               (2)Neuvottelut on saatu päätökseen.

               (3)Pöytäkirjan tarkoituksena on määritellä varainhoito- ja tekniset säännöt, jotta palestiinalaishallinto voisi osallistua tiettyihin EU:n ohjelmiin. Pöytäkirjassa määritellyssä horisontaalisessa kehyksessä vahvistetaan taloudellisen, varainhoidollisen ja teknisen yhteistyövälineen periaatteet, ja sen nojalla palestiinalaishallinto voi saada Euroopan unionilta tukea, erityisesti rahoitustukea, ohjelmasta riippuen. Kehystä sovelletaan vain niihin unionin ohjelmiin, joihin asianomaiset perustamisasiakirjat antavat palestiinalaishallinnolle mahdollisuuden osallistua. Pöytäkirjan allekirjoittaminen ja väliaikainen soveltaminen eivät anna mahdollisuutta ohjelmien taustalla olevien ja niiden käynnistysvaiheessa noudatettavien alakohtaisten politiikkojen mukaisten valtuuksien harjoittamiseen.

               (4)Pöytäkirja olisi allekirjoitettava unionin puolesta ja sitä olisi sovellettava väliaikaisesti, kunnes sen tekemistä varten tarvittavat menettelyt on saatettu päätökseen,

               ON HYVÄKSYNYT TÄMÄN PÄÄTÖKSEN:

               1 artikla

               Annetaan valtuutus allekirjoittaa unionin puolesta Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliseen kauppaa ja yhteistyötä koskevaan väliaikaiseen Euro–Välimeri-assosiaatiosopimukseen liitettävä pöytäkirja, joka koskee Euroopan unionin sekä Länsirannan ja Gazan alueen palestiinalaishallinnon puitesopimusta Länsirannan ja Gazan alueen palestiinalaishallinnon osallistumista unionin ohjelmiin säätelevistä yleisistä periaatteista, sillä varauksella, että mainitun pöytäkirjan tekeminen saatetaan päätökseen.

               Pöytäkirjan teksti on tämän päätöksen liitteenä.

               2 artikla

               Neuvoston pääsihteeristö laatii valtakirjan, jossa pöytäkirjan neuvottelijan nimeämä henkilö (nimeämät henkilöt) valtuutetaan allekirjoittamaan pöytäkirja sillä varauksella, että sen tekeminen saatetaan päätökseen.

               3 artikla

               Pöytäkirjaa sovelletaan väliaikaisesti sen 10 artiklan mukaisesti sen allekirjoittamispäivästä alkaen siihen asti, että sen tekemistä varten tarvittavat menettelyt on saatettu päätökseen.

               Neuvoston pääsihteeristö julkaisee pöytäkirjan allekirjoituspäivän Euroopan unionin virallisessa lehdessä.

               4 artikla

               Komissio valtuutetaan määrittämään unionin puolesta palestiinalaishallinnon osallistumista kuhunkin ohjelmaan koskevat yksityiskohtaiset säännöt ja ehdot, etenkin maksettava rahoitusosuus. Komissio tiedottaa asiasta toimivaltaiselle neuvoston työryhmälle.

               5 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        COM(2006) 724 final, 4. joulukuuta 2006.

                     (2)

                        Yleisten asioiden ja ulkosuhteiden neuvoston päätelmät, 5. maaliskuuta 2007.

                     (3)

                        Neuvoston päätös (rajoitettu jakelu), jolla komissio valtuutetaan neuvottelemaan pöytäkirjat […], asiakirja 10412/07.

                     (4)

                        Puheenjohtajan päätelmät, Bryssel 21. ja 22. kesäkuuta 2007, asiakirja 11177/07.

                     (5)

                        Euroopan naapuruuspolitiikan lujittaminen – puheenjohtajavaltion tilannekatsaus, asiak. 10874/07.

                     (6)

                        Euroopan naapuruuspolitiikan lujittaminen – neuvoston päätelmät (yleisten asioiden ja ulkosuhteiden neuvosto), 18. kesäkuuta 2007, asiak. 11016/07.

                     (7)

                        COM(2011) 303 final, 25. toukokuuta 2011.

                     (8)

                        EUVL L 14, 18.1.2017, s. 2.

                     (9)

                        EUVL L 174, 13.6.2014 s. 1.

                     (10)

                        EUVL L 199, 26.7.2016, s. 1.

                     (11)

                        EUVL L 165, 4.6.2014 s. 16.

                     (12)

                        EUVL L 129, 17.5.2008 s. 39.

                     (13)

                        EUVL L 89, 25.3.2014, s. 6.

                     (14)

                        EUVL L 202, 28.7.2016, s. 3.

                     (15)

                        EUVL L 90, 28.3.2012, s. 1.

                     (16)

                        EUVL L 131, 18.5.2011, s. 1.

                     (17)

                        EUVL L 297, 13.11.2015, s. 1.

                     (18)

                        EUVL L 133, 20.5.2011, s. 1.

                     (19)

                        Neuvoston päätös (rajoitettu jakelu), jolla komissio valtuutetaan neuvottelemaan pöytäkirjat […], asiak. 10412/07.

                     (20)

                        Katso myös palestiinalaishallinnon kanssa allekirjoitettu toimintasopimus 20 päivänä joulukuuta 2018 annetun neuvoston päätöksen (EU) 2019/222 mukaisesti.

    ---documentbreak---

               EUROOPAN KOMISSIO
            Bryssel 2.8.2019
            COM(2019) 362 final
            LIITE
            asiakirjaan
            Ehdotus neuvoston päätökseksi
            Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliseen kauppaa ja yhteistyötä koskevaan väliaikaiseen Euro–Välimeri-assosiaatiosopimukseen liitettävän pöytäkirjan, joka koskee Euroopan unionin sekä Länsirannan ja Gazan alueen palestiinalaishallinnon puitesopimusta Länsirannan ja Gazan alueen palestiinalaishallinnon osallistumista unionin ohjelmiin säätelevistä yleisistä periaatteista, allekirjoittamisesta Euroopan unionin puolesta ja sen väliaikaisesta soveltamisesta

               LIITE

               Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) väliseen väliaikaiseen Euro–Välimeri-assosiaatiosopimukseen kaupasta ja yhteistyöstä liitettävä pöytäkirja, joka koskee Euroopan unionin sekä Länsirannan ja Gazan alueen palestiinalaishallinnon puitesopimusta Länsirannan ja Gazan alueen palestiinalaishallinnon osallistumista unionin ohjelmiin säätelevistä yleisistä periaatteista

               EUROOPAN UNIONI, jäljempänä ’unioni’,

               sekä

               Länsirannan ja Gazan alueen palestiinalaishallinto, jäljempänä ’palestiinalaishallinto’,

               jäljempänä ’osapuolet’,

               katsovat seuraavaa:

               1.Euroopan yhteisön sekä Länsirannan ja Gazan alueen palestiinalaishallinnon puolesta toimivan Palestiinan vapautusjärjestön (PLO) välinen kauppaa ja yhteistyötä koskeva väliaikainen Euro–Välimeri-assosiaatiosopimus, jäljempänä ’väliaikainen assosiaatiosopimus’, allekirjoitettiin 24 päivänä helmikuuta 1997, ja se tuli voimaan 1 päivänä heinäkuuta 1997.

               2.Kesäkuun 17 ja 18 päivänä 2004 kokoontunut Eurooppa-neuvosto suhtautui myönteisesti Euroopan komission tekemiin Euroopan naapuruuspolitiikkaa koskeviin ehdotuksiin ja vahvisti neuvoston asiasta 14 päivänä kesäkuuta 2004 antamat päätelmät.

               3.Neuvosto on sittemmin antanut useaan otteeseen tätä politiikkaa tukevia päätelmiä.

               4.Neuvosto ilmaisi 5 päivänä maaliskuuta 2007 tukensa 4 päivänä joulukuuta 2006 annetussa Euroopan komission tiedonannossa esitellylle yleiselle ja kokonaisvaltaiselle toimintamallille, joka mahdollistaa Euroopan naapuruuspolitiikan piiriin kuuluvien maiden osallistumisen yhteisön virastojen toimintaan ja yhteisön ohjelmiin maiden omien ansioiden perusteella edellyttäen, että asianomainen oikeusperusta sallii osallistumisen.

               5.Palestiinalaishallinto on ilmaissut halunsa osallistua useisiin unionin ohjelmiin.

               6.Palestiinalaishallinnon osallistumista kuhunkin ohjelmaan koskevista erityisehdoista, erityisesti rahoitusosuudesta sekä raportointi- ja arviointimenettelyistä, olisi määrättävä Euroopan komission ja palestiinalaishallinnon toimivaltaisten viranomaisten välisellä yhteisymmärryspöytäkirjalla,

               OVAT SOPINEET SEURAAVAA:

               1 artikla

               Palestiinalaishallinto saa osallistua kaikkiin nykyisiin ja tuleviin unionin ohjelmiin, jotka ovat ohjelmien perustamista koskevien säännösten mukaisesti sille avoimia.

               2 artikla

               Palestiinalaishallinnon on maksettava Euroopan unionin yleiseen talousarvioon sille ohjelmiin osallistumisesta määräytyvä rahoitusosuus.

               3 artikla

               Palestiinalaishallinnon edustajat saavat osallistua tarkkailijoina palestiinalaishallintoa koskevien asioiden käsittelyyn hallintokomiteoissa, jotka vastaavat niiden ohjelmien seurannasta, joiden rahoitukseen palestiinalaishallinto osallistuu.

               4 artikla

               Palestiinalaishallinnon osallistujien esittämiin hankkeisiin ja aloitteisiin sovelletaan mahdollisuuksien mukaan samoja edellytyksiä, sääntöjä ja menettelyjä kuin asianomaisissa ohjelmissa sovelletaan jäsenvaltioihin.

               5 artikla

               Palestiinalaishallinnon osallistumista kuhunkin ohjelmaan koskevista erityisehdoista, erityisesti suoritettavasta rahoitusosuudesta sekä raportointi- ja arviointimenettelyistä, määrätään Euroopan komission ja palestiinalaishallinnon toimivaltaisten viranomaisten välisessä yhteisymmärryspöytäkirjassa asianomaisissa ohjelmissa vahvistettujen perusteiden mukaisesti.

               Jos palestiinalaishallinto hakee johonkin tiettyyn unionin ohjelmaan osallistumista varten unionin ulkomaanapua Euroopan naapuruusvälineen perustamisesta 11 päivänä maaliskuuta 2014 annetun Euroopan parlamentin ja neuvoston asetuksen (EU) N:o 232/2014 nojalla tai muun sellaisen tulevaisuudessa mahdollisesti annettavan asetuksen nojalla, jossa säädetään unionin ulkomaanavun antamisesta palestiinalaishallinnolle, ehdot, jotka palestiinalaishallinnon on täytettävä unionin tuen käytön osalta, määritellään rahoitussopimuksessa.

               6 artikla

               Kussakin 5 artiklan nojalla tehdyssä yhteisymmärryspöytäkirjassa määrätään unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18 päivänä heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046 mukaisesti, että Euroopan komissio, Euroopan petostentorjuntavirasto ja Euroopan tilintarkastustuomioistuin suorittavat varainhoidon valvonnan, tilintarkastukset tai muut tarkastukset, myös hallinnolliset tutkimukset, tai ne suoritetaan kyseisten elinten alaisuudessa.

               Varainhoidon valvonnasta ja tilintarkastuksista, hallinnollisista tutkimuksista, perinnästä, taloudellisista seuraamuksista ja muista hallinnollisista seuraamuksista hyväksytään yksityiskohtaiset määräykset, joiden nojalla komissiolle, Euroopan petostentorjuntavirastolle ja tilintarkastustuomioistuimelle myönnetään valtuudet, jotka vastaavat näillä toimielimillä unioniin sijoittautuneiden edunsaajien tai toimeksisaajien osalta olevia valtuuksia.

               7 artikla

               Tätä pöytäkirjaa sovelletaan sen ajan, jonka väliaikainen assosiaatiosopimus on voimassa.

               Osapuolet allekirjoittavat ja hyväksyvät tämän pöytäkirjan omien menettelyjensä mukaisesti.

               Kumpi tahansa osapuoli voi irtisanoa tämän pöytäkirjan kirjallisella ilmoituksella toiselle osapuolelle. Pöytäkirjan voimassaolo päättyy kuuden kuukauden kuluttua tällaisesta ilmoituksesta.

               Pöytäkirjan voimassaolon päättyminen kumman tahansa osapuolen irtisanomisen johdosta ei vaikuta 5 ja 6 artiklan mukaisiin tarkastuksiin ja valvontaan.

               8 artikla

               Osapuolet voivat tarkastella pöytäkirjan täytäntöönpanoa palestiinalaishallinnon tosiasiallisen unionin ohjelmiin osallistumisen perusteella viimeistään kolmen vuoden kuluttua pöytäkirjan voimaantulopäivästä ja sen jälkeen joka kolmas vuosi.

               9 artikla

               Tätä pöytäkirjaa sovelletaan alueisiin, joilla sovelletaan Euroopan unionin toiminnasta tehtyä sopimusta siinä määrätyin edellytyksin, ja Länsirannan ja Gazan alueen muodostavaan alueeseen.

               10 artikla

               Tämä pöytäkirja tulee voimaan sitä päivää seuraavan kuukauden ensimmäisenä päivänä, jona osapuolet ovat ilmoittaneet toisilleen diplomaattiteitse tätä varten tarvittavien menettelyjensä päätökseen saattamisesta.

               Sopimuspuolet soveltavat tätä pöytäkirjaa ennen sen voimaantuloa väliaikaisesti sen allekirjoituspäivästä, kunnes se tehdään lopullisesti myöhemmin.

               11 artikla

               Tämä pöytäkirja on erottamaton osa sopimusta.

               12 artikla

               Tämä pöytäkirja laaditaan kahtena kappaleena bulgarian, englannin, espanjan, hollannin, iirin, italian, kreikan, kroatian, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin, viron ja arabian kielellä, ja jokainen teksti on yhtä todistusvoimainen.

               Tehty Brysselissä … päivänä …kuuta …

               Euroopan unionin puolesta

                     Palestiinalaishallinnon puolesta


               EUROOPAN KOMISSIO
            Bryssel 12.10.2021
            COM(2021) 643 final
            2021/0333(NLE)

            Ehdotus
            NEUVOSTON PÄÄTÖS
            energiayhteisön ministerineuvostossa Euroopan unionin puolesta esitettävästä kannasta energiayhteisön sihteeristön johtajan nimittämiseen

               PERUSTELUT

               1.Ehdotuksen kohde

               Tämä ehdotus koskee päätöstä Belgradissa Serbiassa 25. marraskuuta 2021 järjestettävässä energiayhteisön ministerineuvoston 19. kokouksessa unionin puolesta otettavasta kannasta energiayhteisön sihteeristön seuraavan johtajan nimittämistä koskevan energiayhteisön ministerineuvoston menettelyasiakirjan suunniteltuun hyväksymiseen.

               2.Ehdotuksen tausta

               2.1.Energiayhteisön perustamissopimus

               Energiayhteisön perustamissopimuksen, jäljempänä ’energiayhteisösopimus’ tai ’sopimus’, tavoitteena on luoda vakaat sääntely- ja markkinapuitteet ja yhtenäinen sääntelyalue verkkoenergiakauppaa varten panemalla täytäntöön EU:n energialainsäädännön sovitut osat EU:n ulkopuolisissa sopimusvaltioissa. Sopimus tuli voimaan 1. heinäkuuta 2006. Euroopan unioni on energiayhteisösopimuksen osapuoli
                  1
               . Sopimuksessa EU:n ulkopuolisista sopimusvaltioista käytetään ilmaisua ”sopimuspuolet”.

               2.2.Energiayhteisön ministerineuvosto

               Energiayhteisön ministerineuvosto varmistaa energiayhteisösopimuksessa asetettujen tavoitteiden saavuttamisen. Se antaa yleiset poliittiset suuntaviivat, toteuttaa toimenpiteitä ja hyväksyy menettelyasiakirjoja. Kullakin sopimuspuolella on yksi ääni, ja ministerineuvosto soveltaa erilaisia äänestyssääntöjä eri tilanteissa. EU on yksi sopimuksen kymmenestä osapuolesta, ja sillä on yksi ääni, samoin tilanteesta riippuen.

               Energiayhteisön ministerineuvosto nimittää energiayhteisön sihteeristön johtajan Euroopan komission ehdotuksesta kolmen vuoden toimikaudeksi, joka voidaan uusia. Menettelyasiakirja hyväksytään yksinkertaisella enemmistöllä. Komissiolla on yksinoikeus ehdottaa ehdokasta johtajan virkaan, ja se jakaa ehdotuksensa energiayhteisön sopimuspuolille.

               2.3. Ministerineuvoston suunniteltu menettelyasiakirja

               Energiayhteisön sihteeristön nykyinen johtaja Janez Kopac nimitettiin tehtävään ensimmäisen kerran vuonna 2012. Hänen toimikauttaan jatkettiin vuosina 2015 ja 2018. Toimikausi päättyy 30. marraskuuta 2021.

               Komissio käynnisti 23. helmikuuta 2021 avoimen valintamenettelyn energiayhteisön sihteeristön seuraavan johtajan nimittämiseksi 1. joulukuuta 2021 alkavalle kaudelle (COM/2021/20055).  Tähän virkaan jätettiin 92 hakemusta. Valintavaihe on toteutettu voimassa olevien sääntöjen ja täytäntöönpano-ohjeiden mukaisesti.

               Komission esivalintalautakunta tutki hakemukset avointa virkaa koskevassa ilmoituksessa esitettyjen kelpoisuus- ja valintaperusteiden perusteella ja laati luettelon esivalinnan läpäisseistä hakijoista menettelyn seuraavaa vaiheetta varten. Neuvoa-antavan nimityskomitean tekemän hakijoiden vertailevan arvioinnin ja komissaari Kadri Simsonin tekemien haastattelujen perusteella komissio katsoo, että Artur Lorkowski on osoittautunut omaavansa parhaan yhdistelmän hallinto-, johtamis-, viestintä-, edustus- ja kielitaitoja, teknistä osaamista, kansainvälistä kokemusta ja tietämystä Euroopan unionista energiayhteisön sihteeristön johtajan tehtävien hoitamiseksi.

               Näin ollen komissio päätti ehdottaa Artur Lorkowskia energiayhteisön sihteeristön seuraavaksi johtajaksi, kuten käy ilmi komission 24. syyskuuta 2021 tekemästä päätöksestä energiayhteisön ministerineuvostolle toimitettavasta ehdotuksesta ministerineuvoston menettelyasiakirjaksi energiayhteisön sihteeristön johtajan nimittämisestä, C(2021) 7021 final. Komissio toimitti tämän ehdotuksen energiayhteisön sopimuspuolille 24. syyskuuta 2021.

               3.Unionin puolesta otettava kanta

               Komission toteuttama avoin ja kilpailuun perustuva valintamenettely huomioon ottaen energiayhteisön ministerineuvostossa unionin puolesta otettavana kantana olisi oltava hyväksyä ehdotus ministerineuvoston menettelyasiakirjaksi, jolla Artur Lorkowski nimitetään energiayhteisön sihteeristön johtajaksi 1. joulukuuta 2021 alkaen, energiayhteisön ministerineuvostolle toimitettavasta ehdotuksesta ministerineuvoston menettelyasiakirjaksi energiayhteisön sihteeristön johtajan nimittämisestä 24. syyskuuta 2021 tehdyn komission päätöksen mukaisesti, C(2021) 7021 final.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  2
               .

               4.1.2.Soveltaminen käsillä olevassa asiassa

               Ministerineuvosto on sopimuksella eli energiayhteisösopimuksella perustettu elin.

               Suunniteltu menettelyasiakirja, joka energiayhteisön ministerineuvoston on määrä antaa, on säädös, jolla on oikeusvaikutuksia, koska sillä säännellään energiayhteisön organisatorisia kysymyksiä ja se sitoo ainakin energiayhteisön toimielimiä energiayhteisön perustamissopimuksen 86 artiklan mukaisesti.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tarkoitus ja sisältö liittyvät energiaan.

               Sen vuoksi ehdotetun päätöksen aineellinen oikeusperusta on SEUT-sopimuksen 194 artikla.

               4.3.Päätelmä

               Ehdotetun päätöksen oikeusperustana tulisi olla SEUT-sopimuksen 194 artikla yhdessä SEUT-sopimuksen 218 artiklan 9 kohdan kanssa.

               2021/0333 (NLE)

               Ehdotus

               NEUVOSTON PÄÄTÖS

               energiayhteisön ministerineuvostossa Euroopan unionin puolesta esitettävästä kannasta energiayhteisön sihteeristön johtajan nimittämiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 194 artiklan yhdessä 218 artiklan 9 kohdan kanssa,

               ottaa huomioon energiayhteisön perustamissopimuksen tekemisestä Euroopan yhteisön puolesta 29 päivänä toukokuuta 2006 tehdyn neuvoston päätöksen 2006/500/EY,

               ottaa huomioon energiayhteisön perustamissopimuksen ja erityisesti sen 69 ja 88 artiklan,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni teki energiayhteisön perustamissopimuksen, jäljempänä ’sopimus’, 29 päivänä toukokuuta 2006 tehdyllä neuvoston päätöksellä 2006/500/EY
                  3
               , ja se tuli voimaan 1 päivänä heinäkuuta 2006.

               (2)Sopimuksen 69 ja 88 artiklan mukaisesti ministerineuvosto voi Euroopan komission ehdotuksesta hyväksyä menettelyasiakirjan energiayhteisön sihteeristön johtajan nimittämisestä.

               (3)Energiayhteisön sihteeristön nykyisen johtajan Janez Kopacin kolmas toimikausi päättyy 30 päivänä marraskuuta 2021.

               (4)Energiayhteisön ministerineuvoston on määrä hyväksyä menettelyasiakirja energiayhteisön sihteeristön seuraavan johtajan nimittämisestä Belgradissa Serbiassa 25 päivänä marraskuuta 2021 järjestettävässä 19. kokouksessaan.

               (5)Komissio julkaisi 23 päivän helmikuuta 2021 ilmoituksen avoimesta valintamenettelystä energiayhteisön sihteeristön seuraavan johtajan nimittämiseksi 1 päivänä joulukuuta 2021 alkavalle kaudelle.

               (6)Komissio arvioi hakijoiden taidot ja kokemuksen avointa virkaa koskevassa ilmoituksessa esitettyjen ennalta vahvistettujen valintaperusteiden mukaisesti. Valintavaihe on toteutettu voimassa olevien sääntöjen ja täytäntöönpano-ohjeiden mukaisesti. Komissio katsoo, että Artur Lorkowski on osoittautunut omaavansa parhaan yhdistelmän hallinto-, johtamis-, viestintä-, edustus- ja kielitaitoja, teknistä osaamista, kansainvälistä kokemusta ja tietämystä Euroopan unionista energiayhteisön sihteeristön johtajan tehtävien hoitamiseksi,

               ON HYVÄKSYNYT TÄMÄN PÄÄTÖKSEN:

               1 artikla

               Energiayhteisön ministerineuvoston 19. kokouksessa unionin puolesta otettava kanta on seuraava:

               hyväksytään ehdotus ministerineuvoston menettelyasiakirjaksi, jolla Artur Lorkowski nimitetään energiayhteisön sihteeristön johtajaksi 1 päivästä joulukuuta 2021 alkaen, 24 päivänä syyskuuta 2021 annetulla komission päätöksellä C(2021) 7021 final hyväksytyn ja samana päivänä energiayhteisön ministerineuvostolle toimitetun komission ehdotuksen mukaisesti.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 198, 20.7.2006, s. 15.

                     (2)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (3)

                        EUVL L 198, 20.7.2006, s. 15.


               EUROOPAN KOMISSIO
            Bryssel 20.10.2021
            COM(2021) 637 final
            2021/0330(NLE)

            Ehdotus
            NEUVOSTON PÄÄTÖS
            Euroopan unionin ja sen jäsenvaltioiden sekä SADC:n talouskumppanuussopimusvaltioiden välisellä talouskumppanuussopimuksella perustetuissa tulliasioita ja kaupankäynnin helpottamista käsittelevässä erityiskomiteassa sekä maantieteellisiä merkintöjä ja viinien ja väkevien alkoholijuomien kauppaa käsittelevässä erityiskomiteassa Euroopan unionin puolesta otettavasta kannasta tulliasioita ja kaupankäynnin helpottamista käsittelevän erityiskomitean työjärjestyksen sekä maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean työjärjestyksen hyväksymiseen

               PERUSTELUT

               1.Ehdotuksen kohde

               Tämä ehdotus koskee päätöstä, jolla vahvistetaan Euroopan unionin ja sen jäsenvaltioiden sekä eteläisen Afrikan kehitysyhteisön, jäljempänä ’SADC’, talouskumppanuussopimusvaltioiden välisellä talouskumppanuussopimuksella perustetussa tulliasioita ja kaupankäynnin helpottamista käsittelevässä erityiskomiteassa sekä maantieteellisiä merkintöjä ja viinien ja väkevien alkoholijuomien kauppaa käsittelevässä erityiskomiteassa Euroopan unionin puolesta otettava kanta, joka koskee tulliasioita ja kaupankäynnin helpottamista käsittelevän erityiskomitean työjärjestyksen sekä maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean työjärjestyksen suunniteltua hyväksymistä.

               2.Ehdotuksen tausta

               2.1.Euroopan unionin ja sen jäsenvaltioiden sekä SADC:n talouskumppanuussopimusvaltioiden välinen talouskumppanuussopimus

               Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen tavoitteena on

               (a)tukea köyhyyden lievittämistä ja poistamista perustamalla kauppakumppanuussuhteet, jotka ovat kestävän kehityksen tavoitteen, vuosituhannen kehitystavoitteiden ja Cotonoun sopimuksen mukaisia;

               (b)edistää alueellista yhdentymistä, taloudellista yhteistyötä ja hyvää hallintotapaa ja näin laatia ja panna täytäntöön tehokkaat, ennakoitavat ja avoimet alueelliset sääntelykehykset kauppaa ja investointeja varten sekä osapuolten välillä että SADC:n talouskumppanuussopimusvaltioiden kesken;

               (c)edistää SADC:n talouskumppanuussopimusvaltioiden asteittaista yhdentymistä maailmantalouteen niiden poliittisten valintojen ja kehittämispainopisteiden mukaisesti;

               (d)parantaa SADC:n talouskumppanuussopimusvaltioiden valmiuksia kauppapolitiikassa ja kauppaan liittyvissä kysymyksissä;

               (e)tukea edellytyksiä investointien ja yksityisen sektorin aloitteiden lisäämiseksi sekä tarjontakapasiteetin, kilpailukyvyn ja talouskasvun tehostamiseksi SADC:n talouskumppanuussopimusvaltioissa; sekä

               (f)vahvistaa osapuolten nykyisiä suhteita solidaarisuuden ja molemminpuolisen edun pohjalta.

               Sopimusta sovelletaan väliaikaisesti Euroopan unionin ja sen jäsenvaltioiden sekä Botswanan, Lesothon, Namibian, Swazimaan ja Etelä-Afrikan välillä 10 päivästä lokakuuta 2016 sekä Euroopan unionin ja sen jäsenvaltioiden sekä Mosambikin välillä 4 päivästä helmikuuta 2018.

               2.2.Tulliasioita ja kaupankäynnin helpottamista käsittelevä erityiskomitea ja maantieteellisiä merkintöjä ja viinien ja väkevien alkoholijuomien kauppaa käsittelevä erityiskomitea

               Sopimuksen 50 artiklalla perustetaan tulliasioita ja kaupankäynnin helpottamista käsittelevä erityiskomitea ja määrätään, että se ”vahvistaa oman työjärjestyksensä” (2 kohdan f alakohta).

               Sopimuksen pöytäkirjan 3 ”Maantieteelliset merkinnät ja viinien ja väkevien alkoholijuomien kauppa” 13 artiklalla perustetaan maantieteellisiä merkintöjä ja viinien ja väkevien alkoholijuomien kauppaa käsittelevä erityiskomitea ja määrätään, että ”erityiskomitea vahvistaa työjärjestyksensä” (5 kohta).

               2.3.Tulliasioita ja kaupankäynnin helpottamista käsittelevän erityiskomitean ja maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean suunnitellut säädökset

               Suunniteltujen säädösten tarkoituksena on vahvistaa tulliasioita ja kaupankäynnin helpottamista käsittelevän erityiskomitean työjärjestys sekä maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean työjärjestys.

               3.Unionin puolesta otettava kanta

               Tässä ehdotuksessa neuvoston päätökseksi vahvistetaan EU:n ja SADC:n talouskumppanuussopimuksella perustetuissa maantieteellisiä merkintöjä ja viinien ja väkevien alkoholijuomien kauppaa käsittelevässä erityiskomiteassa sekä tulliasioita ja kaupankäynnin helpottamista käsittelevässä erityiskomiteassa unionin puolesta otettava kanta, joka koskee maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean työjärjestystä ja tulliasioita ja kaupan helpottamista käsittelevän erityiskomitean työjärjestystä.

               Osapuolet ovat keskustelleet näistä työjärjestyksistä ja sopineet, että jollei EU:n päätöksentekomenettelyistä muuta johdu, ne olisi hyväksyttävä tulliasioita ja kaupankäynnin helpottamista käsittelevän erityiskomitean sekä maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean myöhemmissä kokouksissa.

               Tähän päätökseen liitettyjen työjärjestysten sisältö on hyvin samanlainen kuin muiden talouskumppanuussopimusten tai kauppasopimusten työjärjestysten sisältö.

               Työjärjestykset ovat välttämättömät sopimuksen institutionaalisten rakenteiden täydentämiseksi ja sen myötä sopimuksen sujuvan täytäntöönpanon varmistamiseksi.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”. Ilmaisu ”säädökset, joilla on oikeusvaikutuksia” kattaa myös säädökset, jotka ovat luonteeltaan organisatorisia ja vaikuttavat tapaan, jolla päätökset tehdään kyseisessä elimessä, esimerkiksi silloin, kun päätöksentekovaltaa käyttävä elin hyväksyy työjärjestyksensä tai muuttaa sitä.

               4.1.2.Soveltaminen käsillä olevassa asiassa

               Maantieteellisiä merkintöjä ja viinien ja väkevien alkoholijuomien kauppaa käsittelevä erityiskomitea sekä tulliasioita ja kaupankäynnin helpottamista käsittelevä erityiskomitea ovat sopimuksella eli EU:n ja SADC:n talouskumppanuussopimuksella perustettuja elimiä.

               Säädökset, jotka näiden kahden komitean on määrä antaa, ovat säädöksiä, joilla on oikeusvaikutuksia, koska ne ovat luonteeltaan organisatorisia ja ne vaikuttavat tapaan, jolla päätökset tehdään kyseisessä elimessä. Suunnitellut säädökset ovat sitovia kansainvälisen oikeuden nojalla sopimuksen 50 artiklan sekä sopimuksen pöytäkirjassa 3 olevan 13 artiklan mukaisesti.

               Suunnitelluilla säädöksillä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tavoite ja sisältö liittyvät yhteiseen kauppapolitiikkaan.

               Sen vuoksi ehdotetun päätöksen aineellinen oikeusperusta on SEUT-sopimuksen 207 artiklan 4 kohdan ensimmäinen alakohta.

               4.3.Päätelmät

               Ehdotetun päätöksen oikeusperustana tulisi olla SEUT-sopimuksen 207 artiklan 4 artiklan ensimmäinen alakohta yhdessä SEUT-sopimuksen 218 artiklan 9 kohdan kanssa.

               5.Suunnitellun säädöksen julkaiseminen

               Koska maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean sekä tulliasioita ja kaupankäynnin helpottamista käsittelevän erityiskomitean säädöksillä muutetaan kyseisten erityiskomiteoiden työjärjestyksiä, ne on aiheellista julkaista Euroopan unionin virallisessa lehdessä sen jälkeen, kun ne on hyväksytty.

               2021/0330 (NLE)

               Ehdotus

               NEUVOSTON PÄÄTÖS

               Euroopan unionin ja sen jäsenvaltioiden sekä SADC:n talouskumppanuussopimusvaltioiden välisellä talouskumppanuussopimuksella perustetuissa tulliasioita ja kaupankäynnin helpottamista käsittelevässä erityiskomiteassa sekä maantieteellisiä merkintöjä ja viinien ja väkevien alkoholijuomien kauppaa käsittelevässä erityiskomiteassa Euroopan unionin puolesta otettavasta kannasta tulliasioita ja kaupankäynnin helpottamista käsittelevän erityiskomitean työjärjestyksen sekä maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean työjärjestyksen hyväksymiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Euroopan unioni ja sen jäsenvaltiot allekirjoittivat 10 päivänä kesäkuuta 2016 Euroopan unionin ja sen jäsenvaltioiden sekä Eteläisen Afrikan kehitysyhteisön, jäljempänä ’SADC’, talouskumppanuussopimusvaltioiden välisen talouskumppanuussopimuksen
                  1
               , jäljempänä ’sopimus’. Sopimusta sovelletaan väliaikaisesti Euroopan unionin ja sen jäsenvaltioiden sekä Botswanan, Lesothon, Namibian, Swazimaan ja Etelä-Afrikan välillä 10 päivästä lokakuuta 2016 sekä Euroopan unionin ja sen jäsenvaltioiden sekä Mosambikin välillä 4 päivästä helmikuuta 2018.

               (2)Sopimuksen 50 artiklan 1 kohdan nojalla perustetaan tulliasioita ja kaupankäynnin helpottamista käsittelevä erityiskomitea.

               (3)Sopimuksen pöytäkirjassa 3 olevan 13 artiklan 1 kohdan nojalla perustetaan maantieteellisiä merkintöjä ja viinien ja väkevien alkoholijuomien kauppaa käsittelevä erityiskomitea.

               (4)Sopimuksen 50 artiklan 2 kohdan f alakohdassa määrätään, että tulliasioita ja kaupankäynnin helpottamista käsittelevä erityiskomitea vahvistaa oman työjärjestyksensä.

               (5)Sopimuksen pöytäkirjassa 3 olevan 13 artiklan 5 kohdassa määrätään, että maantieteellisiä merkintöjä ja viinien ja väkevien alkoholijuomien kauppaa käsittelevä erityiskomitea vahvistaa oman työjärjestyksensä.

               (6)On aiheellista vahvistaa unionin puolesta näissä kahdessa komiteassa otettava kanta, koska työjärjestyksen vahvistamista koskevilla päätöksillä on oikeusvaikutuksia unioniin.

               (7)Näissä kahdessa komiteassa niiden työjärjestysten hyväksymiseen otettavan unionin kannan olisi perustuttava kunkin komitean päätösluonnoksiin, jotka on liitetty tähän päätökseen,

               ON HYVÄKSYNYT TÄMÄN PÄÄTÖKSEN:

               1 artikla

               Euroopan unionin ja sen jäsenvaltioiden sekä eteläisen Afrikan kehitysyhteisön, jäljempänä ’SADC’, talouskumppanuussopimusvaltioiden välisen talouskumppanuussopimuksen 50 artiklalla perustetussa tulliasioita ja kaupankäynnin helpottamista käsittelevässä erityiskomiteassa unionin puolesta otettava kanta perustuu kyseisen komitean työjärjestystä koskevaan päätösluonnokseen, joka on liitetty tähän päätökseen.

               2 artikla

               Euroopan unionin ja sen jäsenvaltioiden sekä eteläisen Afrikan kehitysyhteisön, jäljempänä ’SADC’, talouskumppanuussopimusvaltioiden välisen talouskumppanuussopimuksen pöytäkirjassa 3 olevalla 13 artiklalla perustetussa maantieteellisiä merkintöjä ja viinien ja väkevien alkoholijuomien kauppaa käsittelevässä erityiskomiteassa unionin puolesta otettava kanta perustuu kyseisen komitean työjärjestystä koskevaan päätösluonnokseen, joka on liitetty tähän päätökseen.

               3 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        Euroopan unionin ja sen jäsenvaltioiden sekä SADC:n talouskumppanuussopimusvaltioiden välinen talouskumppanuussopimus (EUVL L 250, 16.9.2016, s. 3).

    ---documentbreak---

               EUROOPAN KOMISSIO
            Bryssel 20.10.2021
            COM(2021) 637 final

            LIITE
            asiakirjaan
            Ehdotus neuvoston päätökseksi
            Euroopan unionin ja sen jäsenvaltioiden sekä SADC:n talouskumppanuussopimusvaltioiden välisellä talouskumppanuussopimuksella perustetuissa tulliasioita ja kaupankäynnin helpottamista käsittelevässä erityiskomiteassa sekä maantieteellisiä merkintöjä ja viinien ja väkevien alkoholijuomien kauppaa käsittelevässä erityiskomiteassa Euroopan unionin puolesta otettavasta kannasta tulliasioita ja kaupankäynnin helpottamista käsittelevän erityiskomitean työjärjestyksen sekä maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean työjärjestyksen hyväksymiseen

               LISÄASIAKIRJA 1

               Luonnos:

               TULLIASIOITA JA KAUPANKÄYNNIN HELPOTTAMISTA KÄSITTELEVÄN ERITYISKOMITEAN
                  PÄÄTÖS N:o [...]

               työjärjestyksen vahvistamisesta

               TULLIASIOITA JA KAUPANKÄYNNIN HELPOTTAMISTA KÄSITTELEVÄ ERITYISKOMITEA, joka

               ottaa huomioon Kasanessa 10 päivänä kesäkuuta 2016 allekirjoitetun Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen, jäljempänä ’sopimus’, ja erityisesti sen 50 artiklan 2 kohdan f alakohdan,

               ON HYVÄKSYNYT TÄMÄN PÄÄTÖKSEN:

               Vahvistetaan tulliasioita ja kaupankäynnin helpottamista käsittelevän erityiskomitean työjärjestys sellaisena kuin se on liitteessä.

               Tämä päätös tulee voimaan [...] päivänä [...]kuuta [...].

               Tehty […] [...] päivänä [...]kuuta [...].

               Liite

               TULLIASIOITA JA KAUPANKÄYNNIN HELPOTTAMISTA KÄSITTELEVÄN ERITYISKOMITEAN TYÖJÄRJESTYS

               I LUKU

               ORGANISAATIO

               1 artikla

               Kokoonpano ja puheenjohtajuus

               1.Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen, jäljempänä ’sopimus’, 50 artiklan mukaisesti perustettu tulliasioita ja kaupankäynnin helpottamista käsittelevä erityiskomitea hoitaa sopimuksen 50 artiklassa määrätyt tehtävänsä.

               2.Tämän työjärjestyksen viittaus ”osapuoliin” vastaa sopimuksen 104 artiklassa olevaa määritelmää.

               3.Sopimuksen 50 artiklan 1 kohdan mukaisesti tulliasioita ja kaupankäynnin helpottamista käsittelevä erityiskomitea koostuu osapuolten edustajista.

               4.Sopimuksen 50 artiklan 4 kohdan mukaisesti tulliasioita ja kaupankäynnin helpottamista käsittelevän erityiskomitean puheenjohtajana toimii vuorotellen Euroopan komission virkamies ja SADC:n talouskumppanuussopimusvaltioiden virkamies. Tulliasioita ja kaupankäynnin helpottamista käsittelevän erityiskomitean ensimmäisen kokouksen puheenjohtajina toimivat Euroopan komission virkamies ja SADC:n talouskumppanuussopimusvaltioiden virkamies yhdessä.

               5.Ensimmäinen puheenjohtajuuskausi alkaa tulliasioita ja kaupankäynnin helpottamista käsittelevän erityiskomitean ensimmäisenä kokoontumispäivänä ja päättyy saman vuoden joulukuun 31 päivänä.

               2 artikla

               Kokoukset

               1.Tulliasioita ja kaupankäynnin helpottamista käsittelevä erityiskomitea kokoontuu kerran vuodessa tai jommankumman osapuolen pyynnöstä. Kokoukset pidetään vuorotellen Brysselissä ja jonkin SADC:n talouskumppanuussopimusvaltion alueella, jolleivät osapuolet toisin sovi.

               2.Jolleivät osapuolet toisin sovi, tulliasioita ja kaupankäynnin helpottamista käsittelevän erityiskomitean kokoukset kutsuu koolle puheenjohtajana toimiva osapuoli toista osapuolta kuultuaan.

               3 artikla

               Tarkkailijat

               Tulliasioita ja kaupankäynnin helpottamista käsittelevä erityiskomitea voi päättää kutsua tapauskohtaisesti tarkkailijoita ja määrittää ne esityslistan kohdat, joiden käsittelyyn nämä tarkkailijat voivat osallistua.

               4 artikla

               Sihteeristö

               1.Tulliasioita ja kaupankäynnin helpottamista käsittelevän erityiskomitean kokouksen järjestävä osapuoli toimii sihteeristönä.

               2.Kun kokous pidetään sähköisesti, sihteeristönä toimii puheenjohtajana toimiva osapuoli.

               II LUKU

               TOIMINTA

               5 artikla

               Asiakirjat

               Jos asioiden käsittely tulliasioita ja kaupankäynnin helpottamista käsittelevässä erityiskomiteassa perustuu niitä tukeviin liiteasiakirjoihin, tulliasioita ja kaupankäynnin helpottamista käsittelevän erityiskomitean sihteeristö numeroi ja jakaa kyseiset asiakirjat tulliasioita ja kaupankäynnin helpottamista käsittelevän erityiskomitean asiakirjoina.

               6 artikla

               Kokouksista ilmoittaminen ja kokousten esityslista

               1.Sihteeristö ilmoittaa osapuolille kokouksen koollekutsumisesta ja pyytää näiden panosta esityslistaan viimeistään 30 päivää ennen kokousta. Kiireellisissä tapauksissa ja/tai odottamattomissa olosuhteissa, jotka on otettava huomioon, kokous voidaan kutsua koolle lyhyellä varoitusajalla.

               2.Tulliasioita ja kaupankäynnin helpottamista käsittelevän erityiskomitean sihteeristö laatii kutakin kokousta varten alustavan esityslistan. Sihteeristö toimittaa sen puheenjohtajalle ja tulliasioita ja kaupankäynnin helpottamista käsittelevän erityiskomitean jäsenille viimeistään 14 päivää ennen kokouksen alkua.

               3.Alustavaan esityslistaan kirjataan asiat, joiden esityslistalle ottamista koskevan pyynnön jokin osapuoli on toimittanut tulliasioita ja kaupankäynnin helpottamista käsittelevän erityiskomitean sihteeristölle.

               4.Tulliasioita ja kaupankäynnin helpottamista käsittelevä erityiskomitea hyväksyy esityslistan kunkin kokouksen alussa. Osapuolten niin sopiessa esityslistalle voidaan ottaa asioita, joita ei ole merkitty alustavaan esityslistaan.

               5.Tulliasioita ja kaupankäynnin helpottamista käsittelevän erityiskomitean puheenjohtaja voi kaikkien osapuolten suostumuksella kutsua kokoukseen asiantuntijoita antamaan tietoa erityisaiheista.

               7 artikla

               Kokouspöytäkirja

               Jolleivät osapuolet toisin sovi, tulliasioita ja kaupankäynnin helpottamista käsittelevän erityiskomitean sihteeristö laatii kustakin kokouksesta pöytäkirjan, joka hyväksytään kunkin kokouksen lopussa.

               8 artikla

               Päätökset ja suositukset

               1.Tulliasioita ja kaupankäynnin helpottamista käsittelevä erityiskomitea tekee päätöksiä tai antaa suosituksia yhteisymmärryksessä sopimuksessa määrätyissä tapauksissa tai kun yhteisneuvosto tai kauppa- ja kehityskomitea on myöntänyt sille tällaisen vallan.

               2.Kun tulliasioita ja kaupankäynnin helpottamista käsittelevälle erityiskomitealle on myönnetty sopimuksen nojalla valtuudet tehdä päätöksiä tai antaa suosituksia tai kun yhteisneuvosto tai kauppa- ja kehityskomitea on myöntänyt sille tällaisen vallan, ne otsikoidaan kokouspöytäkirjassa vastaavasti ”päätöksiksi” tai ”suosituksiksi”. Tulliasioita ja kaupankäynnin helpottamista käsittelevän erityiskomitean sihteeristö antaa kaikille päätöksille ja suosituksille järjestysnumeron, ilmoittaa niiden teko- tai antamispäivän ja antaa niistä aihekuvauksen. Kussakin päätöksessä tai suosituksessa ilmoitetaan sen voimaantulopäivä.

               3.Jos SADC:n talouskumppanuussopimusvaltio ei ole läsnä kokouksessa, sihteeristö toimittaa kokouksen päätökset ja/tai suositukset kyseiselle jäsenelle, joka ei voinut osallistua kokoukseen. Kyseisen SADC:n talouskumppanuussopimusvaltion on toimitettava kirjallinen vastaus 10 kalenteripäivän kuluessa päätösten ja/tai suositusten lähettämisestä ja ilmoitettava ne päätökset ja/tai suositukset, joita se ei hyväksy, sekä syyt tähän. Jollei edellä mainittua kirjallista vastausta ole saatu 10 kalenteripäivän kuluessa, päätökset ja/tai suositukset katsotaan hyväksytyiksi. Jos kyseinen SADC:n talouskumppanuussopimusvaltio, joka ei ollut läsnä kokouksessa, ei hyväksy päätöksiä ja/tai suosituksia, sovelletaan 4 kohdan mukaista menettelyä.

               4.Kokousten välisenä aikana tulliasioita ja kaupankäynnin helpottamista käsittelevä erityiskomitea voi molempien osapuolten niin sopiessa tehdä päätöksiä ja antaa suosituksia kirjallista menettelyä noudattaen. Kirjallisella menettelyllä tarkoitetaan osapuolten edustajien välistä noottien vaihtoa.

               5.Tulliasioita ja kaupankäynnin helpottamista käsittelevän erityiskomitean tekemät päätökset ja antamat suositukset vahvistetaan tekemällä niistä Euroopan unionin edustajan ja SADC:n talouskumppanuussopimusvaltioiden edustajan allekirjoittama alkuperäiskappale.

               9 artikla

               Julkisuus

               1.Tulliasioita ja kaupankäynnin helpottamista käsittelevän erityiskomitean kokoukset eivät ole julkisia, jollei toisin päätetä.

               2.Kukin osapuoli voi päättää julkaista tulliasioita ja kaupankäynnin helpottamista käsittelevän erityiskomitean päätökset ja suositukset.

               III LUKU

               LOPPUMÄÄRÄYKSET

               10 artikla

               Kulut

               1.Kukin osapuoli vastaa itse sille tulliasioita ja kaupankäynnin helpottamista käsittelevän erityiskomitean kokouksiin osallistumisesta aiheutuvista henkilöstö-, matka- ja oleskelukuluista sekä postitus- ja televiestintäkuluista.

               2.Kokouksen järjestävä osapuoli vastaa kokouksen järjestelyihin liittyvistä kuluista, tulkkauspalvelujen järjestämisestä aiheutuvista kuluista sekä asiakirjojen kopiointikuluista.

               11 artikla

               Työjärjestyksen muuttaminen

               Tätä työjärjestystä voidaan muuttaa kirjallisesti tulliasioita ja kaupankäynnin helpottamista käsittelevän erityiskomitean päätöksellä 8 artiklan mukaisesti.

               LISÄASIAKIRJA 2

               Luonnos:

               MAANTIETEELLISIÄ MERKINTÖJÄ JA VIINIEN JA VÄKEVIEN ALKOHOLIJUOMIEN KAUPPAA KÄSITTELEVÄN ERITYISKOMITEAN
                  PÄÄTÖS N:o [...]

               työjärjestyksen vahvistamisesta

               MAANTIETEELLISIÄ MERKINTÖJÄ JA VIINIEN JA VÄKEVIEN ALKOHOLIJUOMIEN KAUPPAA KÄSITTELEVÄ ERITYISKOMITEA, joka

               ottaa huomioon Kasanessa 10 päivänä kesäkuuta 2016 allekirjoitetun Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen, jäljempänä ’sopimus’, ja erityisesti sen pöytäkirjassa 3 olevan 13 artiklan 5 kohdan,

               ON HYVÄKSYNYT TÄMÄN PÄÄTÖKSEN:

               Vahvistetaan maantieteellisiä merkintöjä ja viinien ja väkevien alkoholijuomien kauppaa käsittelevän erityiskomitean työjärjestys sellaisena kuin se on liitteessä.

               Tämä päätös tulee voimaan [...] päivänä [...]kuuta [...].

               Tehty […] [...] päivänä [...]kuuta [...].

               Liite

               MAANTIETEELLISIÄ MERKINTÖJÄ JA VIINIEN JA VÄKEVIEN ALKOHOLIJUOMIEN KAUPPAA KÄSITTELEVÄN ERITYISKOMITEAN TYÖJÄRJESTYS

               I LUKU

               ORGANISAATIO

               1 artikla

               Kokoonpano ja puheenjohtajuus

               1.Euroopan unionin ja sen jäsenvaltioiden sekä SADC:n talouskumppanuussopimusvaltioiden välisen talouskumppanuussopimuksen, jäljempänä ’sopimus’, pöytäkirjassa 3 olevalla 13 artiklalla perustettu maantieteellisiä merkintöjä ja viinien ja väkevien alkoholijuomien kauppaa käsittelevä erityiskomitea, jäljempänä ’erityiskomitea’, hoitaa tehtävänsä kyseisen artiklan mukaisesti.

               2.Tämän työjärjestyksen viittaus ”osapuoliin” vastaa sopimuksen pöytäkirjassa 3 olevassa 1 artiklassa olevaa määritelmää ja tarkoittaa Etelä-Afrikkaa ja EU:ta

               3.Erityiskomitea koostuu osapuolten edustajista.

               4.Erityiskomitean kokousten puheenjohtajana toimii vuorotellen Euroopan komission virkamies ja Etelä-Afrikan virkamies.

               5.Edellä 4 kohdassa tarkoitettu ensimmäinen puheenjohtajuuskausi alkaa erityiskomitean ensimmäisenä kokoontumispäivänä ja päättyy saman vuoden joulukuun 31 päivänä.

               2 artikla

               Kokoukset

               1.Erityiskomitea kokoontuu säännöllisesti vähintään kerran vuodessa tai jommankumman osapuolen pyynnöstä. Kokoukset pidetään vuorotellen Brysselissä ja jonkin SADC:n talouskumppanuussopimusvaltion alueella, jolleivät osapuolet toisin sovi.

               2.Jolleivät osapuolet toisin sovi, erityiskomitean kokoukset kutsuu koolle puheenjohtajana toimiva osapuoli toista osapuolta kuultuaan.

               3.Osapuolet voivat sopia erityiskomitean kokousten pitämisestä sähköisesti.

               3 artikla

               Tarkkailijat

               Erityiskomitea voi päättää kutsua tapauskohtaisesti tarkkailijoita osallistumaan kokouksiinsa ja määrittää ne esityslistan kohdat, joiden käsittelyyn nämä tarkkailijat voivat osallistua.

               4 artikla

               Sihteeristö

               1.Erityiskomitean kokouksen järjestävä osapuoli toimii erityiskomitean sihteeristönä, jäljempänä ’sihteeristö’.

               2.Kun kokous pidetään sähköisesti, sihteeristönä toimii puheenjohtajana toimiva osapuoli.

               II LUKU

               TOIMINTA

               5 artikla

                  Asiakirjat

               Jos asioiden käsittely erityiskomiteassa perustuu niitä tukeviin liiteasiakirjoihin, sihteeristö numeroi ja jakaa nämä asiakirjat erityiskomitean asiakirjoina.

               6 artikla

               Kokouksista ilmoittaminen ja kokousten esityslista

               1.Sihteeristö ilmoittaa osapuolille kokouksen koollekutsumisesta ja pyytää näiden panosta esityslistaan viimeistään 30 päivää ennen kokousta. Kiireellisissä tapauksissa tai odottamattomissa olosuhteissa, jotka on otettava huomioon, kokous voidaan kutsua koolle lyhyellä varoitusajalla.

               2.Sihteeristö laatii kutakin kokousta varten alustavan esityslistan. Sihteeristö toimittaa sen puheenjohtajalle ja erityiskomitean jäsenille viimeistään 14 päivää ennen kokousta.

               3.Alustavaan esityslistaan kirjataan asiat, joiden esityslistalle ottamista koskevan pyynnön jokin osapuoli on toimittanut sihteeristölle.

               4.Erityiskomitea hyväksyy esityslistan kunkin kokouksen alussa. Osapuolten niin sopiessa esityslistalle voidaan ottaa asioita, joita ei ole merkitty alustavaan esityslistaan.

               5.Erityiskomitean puheenjohtaja voi osapuolten suostumuksella kutsua kokouksiin asiantuntijoita antamaan tietoa erityisaiheista.

               7 artikla

               Kokouspöytäkirja

               Jolleivät osapuolet toisin sovi, sihteeristö laatii kustakin kokouksesta pöytäkirjan, joka hyväksytään kunkin kokouksen lopussa.

               8 artikla

               Päätökset ja suositukset

               1.Sopimuksen pöytäkirjassa 3 olevan 13 artiklan 3 kohdan mukaisesti erityiskomitea voi antaa suosituksia ja päätöksiä yhteisymmärryksessä sopimuksen pöytäkirjassa 3 määrätyissä tapauksissa.

               2.Kun erityiskomitealle myönnetään sopimuksen pöytäkirjan 3 nojalla valtuudet tehdä päätöksiä tai antaa suosituksia tai kun kauppa- ja kehityskomitea on myöntänyt sille tällaisen vallan, ne otsikoidaan 7 artiklassa tarkoitetussa kokouspöytäkirjassa vastaavasti ”päätöksiksi” tai ”suosituksiksi”. Sihteeristö antaa kaikille päätöksille ja suosituksille järjestysnumeron, ilmoittaa niiden teko- tai antamispäivän ja antaa niistä aihekuvauksen. Kussakin päätöksessä tai suosituksessa ilmoitetaan sen voimaantulopäivä.

               3.Kokousten välisenä aikana erityiskomitea voi molempien osapuolten niin sopiessa tehdä päätöksiä tai antaa suosituksia kirjallista menettelyä noudattaen tai sähköisesti. Kirjallisella menettelyllä tarkoitetaan osapuolten edustajien välistä noottien vaihtoa.

               4.Erityiskomitean tekemät päätökset ja antamat suositukset vahvistetaan kahdella alkuperäiskappaleella, jonka allekirjoittavat Euroopan unionin edustaja ja Etelä-Afrikan edustaja.

               9 artikla

               Julkisuus

               1.Erityiskomitean kokoukset eivät ole julkisia, jolleivat osapuolet toisin päätä.

               2.Osapuolet voivat päättää julkaista erityiskomitean päätökset ja suositukset.

               III LUKU

               LOPPUMÄÄRÄYKSET

               10 artikla

               Kulut

               1.Osapuolet vastaavat niille erityiskomitean kokouksiin osallistumisesta aiheutuvista henkilöstö-, matka- ja oleskelukuluista sekä postitus- ja televiestintäkuluista.

               2.Kokouksen järjestävä osapuoli vastaa kokouksen järjestelyihin liittyvistä kuluista, tulkkauspalvelujen järjestämisestä aiheutuvista kuluista sekä asiakirjojen kopiointikuluista.

               11 artikla

               Kauppa- ja kehityskomitea

               Erityiskomitea raportoi toiminnastaan kauppa- ja kehityskomitealle.

               12 artikla

                  Työjärjestyksen muuttaminen

               Tätä työjärjestystä voidaan muuttaa kirjallisesti erityiskomitean päätöksellä 8 artiklan mukaisesti.


               EUROOPAN KOMISSIO
            Bryssel 20.10.2021
            COM(2021) 639 final
            2021/0331(NLE)

            Ehdotus
            NEUVOSTON PÄÄTÖS
            Euroopan unionin ja Kiinan kansantasavallan hallituksen välisellä siviili-ilmailun turvallisuutta koskevalla sopimuksella perustetussa sekakomiteassa unionin puolesta otettavasta kannasta sekakomitean työjärjestyksen hyväksymiseen

               PERUSTELUT

               1.Ehdotuksen kohde

               Tämä ehdotus koskee päätöstä Euroopan unionin ja Kiinan kansantasavallan hallituksen välisen siviili-ilmailun turvallisuutta koskevan sopimuksen 11 artiklalla perustetussa osapuolten sekakomiteassa unionin puolesta otettavan kannan vahvistamisesta, silloin kun tämän elimen on määrä hyväksyä sekakomitean työjärjestys.

               2.Ehdotuksen tausta

               2.1.Euroopan unionin ja Kiinan kansantasavallan hallituksen välinen sopimus siviili-ilmailun turvallisuudesta

               Euroopan unionin ja Kiinan kansantasavallan hallituksen välisen siviili-ilmailun turvallisuutta koskevan sopimuksen, jäljempänä ’sopimus’, tarkoituksena on edistää kahdenvälistä yhteistyötä siviili-ilmailun turvallisuuden alalla sekä helpottaa unionin ja Kiinan kansantasavallan välistä ilmailutuotteiden kauppaa ja niihin tehtäviä investointeja. Sopimus tuli voimaan 1. syyskuuta 2020.

               2.2.Osapuolten sekakomitea

               Osapuolten sekakomitea perustetaan sopimuksen toimivuuden varmistamiseksi, mukaan lukien a) sopimuksen soveltamiseen ja täytäntöönpanoon liittyvien kysymysten ratkaiseminen; b) keinojen tarkastelu sopimuksen toimivuuden parantamiseksi ja tarvittaessa sopimuksen muuttamista koskevien suositusten antaminen sopimuspuolille; c) liitteisiin tehtävien muutosten hyväksyminen; d) uusien liitteiden laatimisen ja hyväksymisen koordinointi ja e) sääntely-yhteistyötä ja avoimuutta koskevien työmenettelyjen hyväksyminen tarvittaessa kaikkien sopimuksen 3 artiklassa tarkoitettujen toimien osalta. Sekakomitea laatii ja vahvistaa työjärjestyksensä.

               Sekakomiteassa unionia edustaa Euroopan komissio, jota avustaa Euroopan unionin lentoturvallisuusvirasto, jäljempänä ’EASA’, yhdessä jäsenvaltioiden edustajina olevien ilmailuviranomaisten kanssa.
                  1

               2.3.Suunniteltu osapuolten sekakomitean säädös

               Ensimmäisessä kokouksessaan, joka on tarkoitus pitää vuoden 2021 jälkipuoliskolla, osapuolten sekakomitean on määrä hyväksyä työjärjestyksensä, jäljempänä ’suunniteltu säädös’. Suunnitellun säädöksen tarkoituksena on vahvistaa säännöt ja menettelyt, jotka ovat tarpeen osapuolten sekakomitean kokousten järjestämiseksi ja pitämiseksi. Suunniteltu säädös koostuu yhdestätoista artiklasta.

               Käsitteet ”osapuoli” ja ”osapuolet” määritellään sen 1 artiklassa.

               Säädöksen 2 artiklassa määritellään, että sekakomitean puheenjohtajina toimivat yhdessä Euroopan unionin edustaja ja Kiinan kansantasavallan hallituksen edustaja. Tässä artiklassa myös määritellään, että sekakomiteassa unionia edustaa Euroopan komissio, jota avustaa Euroopan unionin lentoturvallisuusvirasto, jäljempänä ’EASA’, yhdessä jäsenvaltioiden edustajina olevien ilmailuviranomaisten kanssa. Lopuksi 2 artiklassa todetaan, että Kiinan kansantasavallan hallitusta edustaa sekakomiteassa Kiinan siviili-ilmailuhallinto (CAAC).

               Säädöksen 3 artiklassa määrätään, että sekakomitea kokoontuu säännöllisin väliajoin, mahdollisuuksien mukaan kerran vuodessa, ja että kokouspaikkoina ovat mahdollisuuksien mukaan vuorotellen Bryssel ja Peking. Vaihtoehtoisesti on mahdollista järjestää keskusteluja videoneuvotteluna, jolloin videoneuvottelujen aikana tehdyillä päätöksillä ja annetuilla suosituksilla on sama oikeudellinen arvo kuin fyysisissä kokouksissa tehdyillä päätöksillä ja annetuilla suosituksilla. Elleivät osapuolet muuta sovi, sekakomitean kokoukset eivät ole julkisia. Kokoukset pidetään ja asiakirjat laaditaan englanniksi. Tulkkauksesta tai kääntämisestä toiselle kielelle aiheutuvista kuluista vastaa sitä pyytänyt osapuoli.

               Säädöksen 4 artiklassa määritellään, että osapuolten on ennen kutakin kokousta ilmoitettava toisilleen valtuuskuntiensa lopullinen kokoonpano ja nimettävä puheenjohtajansa. Puheenjohtajat voivat tapauskohtaisesti sopia kolmansien osapuolten kutsumisesta sekakomitean kokouksiin antamaan tietoja tietyistä aiheista tai toimimaan tarkkailijoina.

               Säädöksen 5 artiklassa todetaan, että Euroopan komission virkamies ja Kiinan siviili-ilmailuhallinnon virkamies toimivat yhdessä sekakomitean sihteereinä.

               Säädöksen 6 artiklan mukaan valtuuskuntien johtajat laativat kunkin kokouksen alustavan esityslistan yhteisellä sopimuksella. Sihteerit toimittavat alustavan esityslistan ja kaikki asiaankuuluvat kokousasiakirjat osallistujille viimeistään viisitoista työpäivää ennen kokouspäivää. Lisäksi sekakomitea hyväksyy esityslistan kunkin kokouksen alussa. Muita kuin alustavassa esityslistassa olevia kohtia voidaan ottaa esityslistalle osapuolten niin sopiessa. Puheenjohtajat voivat yhteisellä sopimuksella muuttaa 1 kohdassa tarkoitettua asiakirjojen toimittamiselle asetettua määräaikaa, alustava esityslista mukaan luettuna, jommankumman osapuolen sisäisten menettelyjen vaatimusten tai tietyn asian kiireellisyyden huomioon ottamiseksi.

               Säädöksen 7 artiklassa määritetään, että jokaisesta sekakomitean kokouksesta laaditaan pöytäkirjaluonnos. Siinä on mainittava tehdyt päätökset, annetut suositukset ja hyväksytyt päätelmät. Sekakomitea hyväksyy pöytäkirjan seuraavassa kokouksessaan. Kun pöytäkirja on hyväksytty, puheenjohtajat allekirjoittavat sen, ja kumpikin osapuoli arkistoi yhden alkuperäiskappaleen tai skannatun jäljennöksen.

               Säädöksen 8 artiklassa määritellään kirjallinen menettely, jotta sekakomitean suositukset ja päätökset voidaan tarvittaessa ja perustelluissa tapauksissa hyväksyä kirjallista menettelyä noudattaen. Tätä varten puheenjohtajat vaihtavat keskenään tietoja niistä toimenpideluonnoksista, joista pyydetään sekakomitean lausuntoa ja jotka voidaan tämän jälkeen vahvistaa kirjeenvaihdolla. Mikä tahansa osapuoli voi kuitenkin pyytää, että sekakomitea kutsutaan koolle keskustelemaan asiasta.

               Säädöksen 9 artiklassa käsitellään sekakomitean päätöksentekoprosessia. Sekakomitea hyväksyy päätöksensä ja suosituksensa osapuolten välisellä yhteisymmärryksellä. Sekakomitean päätösten ja suositusten nimenä on joko ”päätös” tai ”suositus”, jonka jäljessä on järjestysluku, hyväksymispäivä ja kuvaus aiheesta. Puheenjohtajat allekirjoittavat sekakomitean päätökset ja suositukset, ja kun sekakomitea on hyväksynyt ne, osapuolet panevat ne täytäntöön omia sisäisiä menettelyjään noudattaen. Osapuolet voivat julkaista sekakomitean tekemät päätökset virallisissa lehdissään. Sekakomitean antamat suositukset tai muut säädökset voidaan julkaista sopimuspuolten niin sopiessa. Kumpikin osapuoli säilyttää yhden alkuperäiskappaleen tai skannatun jäljennöksen päätöksistä ja suosituksista.

               Säädöksen 10 artiklan mukaan sekakomitea voi perustaa ja valvoa teknisiä työryhmiä, joiden tehtävä on avustaa sekakomiteaa sen tehtävien suorittamisessa. Työryhmien tehtävänkuvaus sisällytetään työryhmän perustamisesta tehtävään päätökseen lisäyksenä. Tehtävänkuvaukseen voi kuulua muun muassa työryhmän kokoonpano. Osapuolten edustajista muodostettavat työryhmät työskentelevät sekakomitean alaisuudessa, ja niiden on raportoitava sekakomitealle aina kokoustensa jälkeen. Ne eivät tee päätöksiä, mutta ne voivat antaa suosituksia sekakomitealle. Sekakomitea voi milloin tahansa päättää lakkauttaa olemassa olevan työryhmän, muuttaa sen tehtäviä tai perustaa uusia työryhmiä avustamaan sitä tehtäviensä hoitamisessa.

               Säädöksen 11 artikla koskee kuluja. Osapuolet vastaavat omista kuluistaan, jotka aiheutuvat niiden osallistumisesta sekakomitean ja työryhmien kokouksiin, mukaan lukien henkilöstö-, matka- ja oleskelukulut sekä postitus- ja televiestintäkulut. Kokousten aineellisiin järjestelyihin liittyvistä kustannuksista vastaa kokouksen järjestävä osapuoli.

               3.Unionin puolesta otettava kanta

               Euroopan unionin ja Kiinan kansantasavallan hallituksen välisellä siviili-ilmailun turvallisuutta koskevalla sopimuksella perustetussa sekakomiteassa unionin puolesta otettava kanta on, että suunniteltu säädös hyväksytään sekakomitean ensimmäisessä kokouksessa.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  2
               .

               4.1.2.Soveltaminen käsillä olevassa asiassa

               Osapuolten sekakomitea on sopimuksella eli Euroopan unionin ja Kiinan kansantasavallan hallituksen välisellä siviili-ilmailun turvallisuutta koskevalla sopimuksella perustettu elin.

               Säädös, joka osapuolten sekakomitean on määrä antaa, on säädös, jolla on oikeusvaikutuksia. Suunniteltu säädös on Euroopan unionin ja Kiinan kansantasavallan hallituksen välisen siviili-ilmailun turvallisuutta koskevan sopimuksen 11 artiklan mukaisesti kansainvälisen oikeuden nojalla sitova.

               Suunnitellulla säädöksellä ei täydennetä eikä muuteta sopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tavoite ja sisältö liittyvät yhteisteen liikennepolitiikkaan ja erityisesti ilmailupolitiikkaan.

               Sen vuoksi ehdotetun päätöksen aineellinen oikeusperusta on SEUT-sopimuksen 100 artiklan 2 kohta.

               4.3.Päätelmä

               Ehdotetun päätöksen oikeusperustana tulisi olla SEUT-sopimuksen 100 artiklan 2 kohta yhdessä SEUT-sopimuksen 218 artiklan 9 kohdan kanssa.

               2021/0331 (NLE)

               Ehdotus

               NEUVOSTON PÄÄTÖS

               Euroopan unionin ja Kiinan kansantasavallan hallituksen välisellä siviili-ilmailun turvallisuutta koskevalla sopimuksella perustetussa sekakomiteassa unionin puolesta otettavasta kannasta sekakomitean työjärjestyksen hyväksymiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Euroopan unionin ja Kiinan kansantasavallan hallituksen välinen siviili-ilmailun turvallisuutta koskeva sopimus
                  3
               , jäljempänä ’ sopimus’, hyväksyttiin unionin puolesta 26 päivänä kesäkuuta 2020 annetulla neuvoston päätöksellä (EU) 2020/1075
                  4
               , ja se tuli voimaan 1 päivänä syyskuuta 2020.
                  5

               (2)Sopimuksen 11 artiklan 1 kohdassa määrätään sopimuspuolten sekakomitean perustamisesta sopimuksen toimivuuden varmistamiseksi.

               (3)Sopimuksen 11 artiklan 3 kohdassa määrätään, että sekakomitea laatii ja vahvistaa työjärjestyksensä.

               (4)Komissio ja Kiinan siviili-ilmailuhallinto ovat laatineet työjärjestysluonnoksen yhteistyössä.

               (5)On aiheellista vahvistaa unionin puolesta sekakomiteassa otettava kanta, joka koskee sekakomitean työjärjestyksen hyväksymistä, sillä tästä työjärjestyksestä tulee unionia sitova,

               ON HYVÄKSYNYT TÄMÄN PÄÄTÖKSEN:

               1 artikla

               Euroopan unionin ja Kiinan kansantasavallan hallituksen välisellä siviili-ilmailun turvallisuutta koskevalla sopimuksella perustetussa sekakomiteassa unionin puolesta otettava kanta sekakomitean työjärjestyksen hyväksymiseen perustuu tämän päätöksen liitteeseen.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        NEUVOSTON PÄÄTÖS (EU) 2020/1075, annettu 26 päivänä kesäkuuta 2020, Euroopan unionin ja Kiinan kansantasavallan hallituksen välisen siviili-ilmailun turvallisuutta koskevan sopimuksen tekemisestä, 3 artiklan 1 kohta.

                     (2)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

                     (3)

                        EUVL L 240, 24.7.2020, s. 4–23.

                     (4)

                        EUVL L 240, 24.7.2020, s. 1–3.

                     (5)

                        EUVL L 3, 7.1.2021, s. 3.

    ---documentbreak---

               EUROOPAN KOMISSIO
            Bryssel 20.10.2021
            COM(2021) 639 final

            LIITE
            asiakirjaan
            ehdotus neuvoston päätökseksi
            Euroopan unionin ja Kiinan kansantasavallan hallituksen välisellä siviili-ilmailun turvallisuutta koskevalla sopimuksella perustetussa sekakomiteassa unionin puolesta otettavasta kannasta sekakomitean työjärjestyksen hyväksymiseen

               LIITE

               Siviili-ilmailun turvallisuutta koskevan Euroopan unionin ja Kiinan kansantasavallan välisen sopimuksen

               osapuolten sekakomitea

               TYÖJÄRJESTYS

               1 artikla

               Määritelmät

               Tässä työjärjestyksessä tarkoitetaan:

               1. ’osapuolella’ Euroopan unionia tai Kiinan kansantasavallan hallitusta;

               2. ’osapuolilla’ Euroopan unionia ja Kiinan kansantasavallan hallitusta.

               2 artikla

               Puheenjohtaja ja kokoonpano

               1. Sekakomitean puheenjohtajina toimivat yhdessä Euroopan unionin edustaja ja Kiinan kansantasavallan hallituksen edustaja.

               2. Sekakomiteassa unionia edustaa Euroopan komissio, jota avustaa Euroopan unionin lentoturvallisuusvirasto, jäljempänä ’EASA’, yhdessä Euroopan unionin jäsenvaltioiden edustajina olevien ilmailuviranomaisten kanssa.

               3. Kiinan kansantasavallan hallitusta edustaa sekakomiteassa Kiinan siviili-ilmailuhallinto (CAAC).

               3 artikla

               Kokoukset

               1. Sekakomitea kokoontuu säännöllisin väliajoin, mahdollisuuksien mukaan kerran vuodessa. Kumpikin osapuoli voi pyytää kokouksen koolle kutsumista.

               2. Kokouspaikkana on mahdollisuuksien mukaan vuorotellen Bryssel ja Peking. Vaihtoehtoisesti on mahdollista järjestää keskusteluja videoneuvotteluna. Videoneuvottelujen aikana tehdyillä päätöksillä ja annetuilla suosituksilla on sama oikeudellinen arvo kuin fyysisissä kokouksissa tehdyillä päätöksillä ja annetuilla suosituksilla. Kun osapuolet ovat sopineet kokouksen ajankohdasta ja paikasta, kokouksen kutsuvat koolle Euroopan unionin komissio Euroopan unionin puolesta ja Kiinan siviili-ilmailuhallinto Kiinan kansantasavallan hallituksen puolesta.

               3. Elleivät osapuolet muuta sovi, sekakomitean kokoukset eivät ole julkisia. Puheenjohtajien yhteisestä sopimuksesta voidaan kokousten jälkeen julkaista lehdistötiedote.

               4. Kokoukset pidetään ja asiakirjat laaditaan englanniksi. Tulkkauksesta tai kääntämisestä toiselle kielelle aiheutuvista kuluista vastaa sitä pyytänyt osapuoli.

               4 artikla

               Valtuuskunnat

               1. Osapuolten on ennen kutakin kokousta ilmoitettava toisilleen valtuuskuntiensa suunniteltu kokoonpano ja nimettävä puheenjohtajansa.

               2. Puheenjohtajat voivat tapauskohtaisesti sopia kolmansien osapuolten kutsumisesta sekakomitean kokouksiin antamaan tietoja tietyistä aiheista tai toimimaan tarkkailijoina.

               5 artikla

               Sihteeristö

               Yksi Euroopan komission virkamies ja yksi Kiinan siviili-ilmailuhallinnon virkamies toimivat yhdessä sekakomitean sihteereinä.

               6 artikla

               Kokousten esityslista

               1. Puheenjohtajat laativat kunkin kokouksen alustavan esityslistan yhteisellä sopimuksella. Sihteerit toimittavat alustavan esityslistan ja kaikki asiaankuuluvat kokousasiakirjat osallistujille viimeistään viisitoista työpäivää ennen kokouspäivää.

               2. Sekakomitea hyväksyy esityslistan kunkin kokouksen alussa. Muita kuin alustavalla esityslistalla olevia asioita voidaan ottaa esityslistalle, jos osapuolet niin sopivat.

               3. Puheenjohtajat voivat yhteisellä sopimuksella muuttaa 1 kohdassa tarkoitettua asiakirjojen toimittamiselle asetettua määräaikaa, alustava esityslista mukaan luettuna, jommankumman osapuolen sisäisten menettelyjen vaatimusten tai tietyn asian kiireellisyyden huomioon ottamiseksi.

               7 artikla

               Pöytäkirja

               1. Jokaisesta sekakomitean kokouksesta laaditaan pöytäkirjaluonnos kokouksen jälkeen. Siinä on mainittava tehdyt päätökset, annetut suositukset ja hyväksytyt päätelmät.

               2. Sekakomitea hyväksyy pöytäkirjan seuraavassa kokouksessaan.

               3. Kun pöytäkirja on hyväksytty, puheenjohtajat allekirjoittavat sen, ja kumpikin osapuoli arkistoi yhden alkuperäiskappaleen tai skannatun jäljennöksen.

               8 artikla

               Kirjallinen menettely

               Sekakomitean päätökset ja suositukset voidaan tarvittaessa ja perustelluissa tapauksissa hyväksyä kirjallista menettelyä noudattaen. Tätä varten puheenjohtajat vaihtavat keskenään tietoja niistä toimenpideluonnoksista, joista pyydetään sekakomitean lausuntoa ja jotka voidaan tämän jälkeen vahvistaa kirjeenvaihdolla. Kumpi tahansa osapuoli voi kuitenkin pyytää, että sekakomitea kutsutaan koolle keskustelemaan asiasta.

               9 artikla

               Neuvottelut

               1. Sekakomitea hyväksyy päätöksensä ja suosituksensa osapuolten välisellä yhteisymmärryksellä.

               2. Sekakomitean päätösten ja suositusten nimenä on joko ”päätös” tai ”suositus”, jonka jäljessä on järjestysluku, hyväksymispäivä ja kuvaus aiheesta.

               3. Puheenjohtajat allekirjoittavat sekakomitean päätökset ja suositukset.

               4. Osapuolet panevat sekakomitean päätökset täytäntöön omia sisäisiä menettelyjään noudattaen.

               5. Osapuolet voivat julkaista sekakomitean tekemät päätökset virallisissa lehdissään. Sekakomitean antamat suositukset tai muut säädökset voidaan julkaista sopimuspuolten niin sopiessa. Kumpikin osapuoli säilyttää yhden alkuperäiskappaleen tai skannatun jäljennöksen päätöksistä ja suosituksista.

               10 artikla

               Työryhmät

               1. Sekakomitea voi perustaa ja valvoa teknisiä työryhmiä, joiden tehtävä on avustaa sekakomiteaa sen tehtävien suorittamisessa. Työryhmien tehtävänkuvaus sisällytetään työryhmän perustamisesta tehtävään päätökseen lisäyksenä. Tehtävänkuvaukseen voi kuulua muun muassa työryhmän kokoonpano.

               2. Työryhmät koostuvat osapuolten edustajista.

               3. Työryhmät työskentelevät sekakomitean alaisuudessa, ja niiden on raportoitava sekakomitealle aina kokoustensa jälkeen. Ne eivät tee päätöksiä, mutta ne voivat antaa suosituksia sekakomitealle.

               4. Sekakomitea voi milloin tahansa päättää lakkauttaa olemassa olevan työryhmän, muuttaa sen tehtäviä tai perustaa uusia työryhmiä avustamaan sitä tehtäviensä hoitamisessa.

               11 artikla

               Kulut

               1. Osapuolet vastaavat omista kuluistaan, jotka aiheutuvat niiden osallistumisesta sekakomitean ja työryhmien kokouksiin, mukaan lukien henkilöstö-, matka- ja oleskelukulut sekä postitus- ja televiestintäkulut.

               2. Kokousten aineellisiin järjestelyihin liittyvistä kustannuksista vastaa kokouksen järjestävä osapuoli.

               ______________________